钦定古今图书集成/历象汇编/岁功典/第051卷 > 《江南志书》 > 巢县
## 钦定古今图书集成/历象汇编/岁功典/第051卷 > 《江南志书》 > 巢县

五月五日端阳节龙舟之戏，因屈子沉江以五月五
日，楚人思之，故于是日投食以祭。恐为鱼虾所夺，乃
作舟，象龙形，鼓乐喧阗，而投角黍于水中。巢旧楚地，
故立竞渡庙于东方河浒，而塑屈原像于中，扁曰“三
闾祠。”以原尝掌王族三姓，为三闾大夫。三姓者，昭、屈、
景也。今临河悉为民居，而祠尚存。每岁于孟夏月望
后三日，祀水神，造龙舟。各坊一艘，各异色。舟大小不
等。色忌白，相传以用白而没。至五月朔，迎会中偶神
人舟，每舟集少壮数十人，穿号衣，列帜如舟色，击鼓
奋楫，踊跃争先。士民竞结棚幔于舟，饰以彩，或双舟
连结。下作平盘，上造彩架。舟首多载盆景，挟箫管乐
妓，集亲朋宴饮嬉游，从流上下，五日而止。